**"Profesioniştii"**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

V-aţi întrebat cumva, vreodată,

Cei de la Spaţii verzi ce fac,

Când prind ca prin minune drag

Să pună mâna pe lopată?

La noi la bloc chiar s-a-ntâmplat

Să ne servească o dovadă

De sârguinţă-n plină stradă,

Fără măcar să-i fi chemat.

Doar ne-am trezit cu angajaţii

(Vreo şase inşi, cu ustensile,

Plus un dosar cu multe file),

Veniţi să facă operaţii.

Au luat la ţintă un copac,

L-au măsurat dintr-o privire

Şi spre a tuturor uimire

Ne-au spus că-i vor veni de hac.

Cerându-li-se-o explicaţie

Pentru decizia de-al tăia,

Ne-au arătat că figura

La ei, cu titlu de citaţie.

Şi ce să vezi? Era notat,

La o poziţie din tabel

Un pom ce nu era la fel

Cu cel pe care l-au marcat.

În plus, adresa de pe liste

Era şi ea altundeva.

Însă pe ei nu-i deranja

Că nu au date realiste.

Finalul? A fost dezarmant.

Căci ne-au tăiat pe loc castanul,

Drept frasin deghizat sărmanul,

Cu domiciliul... de flotant.